
                  Conform cu originalul
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/112/01.11.2022
PLx nr.397/2022
AVIZ
asupra propunerii legislative privind aprobarea procedurii de pregătire pentru reutilizare a deşeurilor de echipamente electrice şi electronice, a cerinţelor tehnice privind pregătirea pentru reutilizare şi a cerinţelor de raportare şi monitorizare a echipamentelor electrice şi electronice reutilizate

În conformitate cu prevederile art.95 din Regulamentul Camerei Deputaţilor, republicat, Biroul permanent a trimis, Comisiei pentru tehnologia informației şi comunicaţiilor, spre avizare, propunerea legislativă privind aprobarea procedurii de pregătire pentru reutilizare a deşeurilor de echipamente electrice şi electronice, a cerinţelor tehnice privind pregătirea pentru reutilizare şi a cerinţelor de raportare şi monitorizare a echipamentelor electrice şi electronice reutilizate (PLx nr.397/2022).
Consiliul Legislativ a avizat negativ propunerea legislativă, conform avizului nr.501/05.05.2022.

Consiliul Economic și Social a avizat favorabil proiectul de act normativ, conform avizului nr.2156/12.04.2022.
Ministerul Mediului, Apelor și Pădurilor nu susține adoptarea inițiativei legislative.
Senatul a respins inițiativa legislativă în ședința din data de 20.06.2022.
Propunerea legislativă are ca obiect de reglementare aprobarea procedurii de pregătire pentru reutilizare a deşeurilor de echipamente electrice şi electronice, a cerinţelor tehnice privind pregătirea pentru reutilizare, precum şi a cerinţelor de raportare şi monitorizare a echipamentelor electrice şi electronice reutilizate, din perspectiva necesităţii de aliniere la normele şi exigenţele europene în materie, în consonanţă cu obligaţiile ce revin statului român, ca stat membru al Uniunii Europene. Potrivit expunerii de motve, inițiativa vizează transpunerea în legislația națională a sensului art. 3.16 art. 11 din Directiva 2008/98/CE a Parlamentului și a Consiliului privind deșeurile și de abrogare a anumitor directive și al art. 4 din Directiva 2012/19/UE a Parlamentului European și a Consiliului privind deșeurile de echipamente electrice și electronice, care prioritizează pregătirea pentru reutilizare înaintea oricărei operațiuni de valorificare și reciclare a deșeurilor de echipamente electrice și electronice.

În raport cu obiectul de reglementare proiectul de lege face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.62 din Regulamentul Camerei Deputaţilor, republicat, membrii comisiei au dezbătut proiectul de lege în ședința din 1 noiembrie 2022 și au hotărât, cu majoritate de voturi avizarea favorabilă a acesteia.                                                    

